Nordmenn fortsatt negative til søndagsåpne butikker
Hele 62 prosent av de spurte sier nei til at butikkene kan være søndagsåpne hele året, og bare 34 prosent er enig med regjeringen, viser undersøkelsen som Sentio har utført for Klassekampen. I tillegg sliter nå regjeringen med å få flertall for forslaget også på Stortinget, skriver avisen. Både Høyre og Fremskrittspartiet gikk til valg på å åpne for søndagsåpne butikker, og Høyres Kristin Vinje, som er talsperson for partiets stortingsgruppe i denne saken, ser ingen grunn til å endre tankegang. - Folk setter pris på tilbudet når det først er der. Jeg ser at veldig mange handler dagligvarer på søndager, sier hun. Men det kan hende at regjeringens støtteparti Venstre kan stikke kjepper i hjulene. Partiet har nemlig ikke programfestet at det vil ha søndagsåpne butikker, men kun et ønske om å overføre denne typen regulering fra staten til kommunene. - Når en butikk kan holde åpent eller ikke, er ikke noe Stortinget bør avgjøre, sier stortingsrepresentant Sveinung Rotevatn (V). Dermed har ikke nødvendigvis regjeringen flertall på Stortinget for sitt forslag, skriver Klassekampen.
Mens regjeringen ønsker å tillate søndagsåpne butikker utpå nyåret, er det fortsatt flertall imot i befolkningen. Det viser en ny undersøkelse.